PATVIRTINTA

Anykščių rajono savivaldybės tarybos

2015 m. rugsėjo 24 d. sprendimu Nr. 1-TS-270

**ANYKŠČIŲ RAJONO SAVIVALDYBĖS JAUNIMO REIKALŲ TARYBOS NUOSTATAI**

**I. BENDROSIOS NUOSTATOS**

1. Anykščių rajono savivaldybės jaunimo reikalų tarybos nuostatai (toliau vadinama - Nuostatai) nustato Anykščių rajono savivaldybės jaunimo reikalų tarybos tikslus ir funkcijas, teises, sudėtį bei darbo organizavimo tvarką.

2. Anykščių rajono savivaldybės jaunimo reikalų taryba (toliau vadinama – Jaunimo taryba) yra visuomeniniais pagrindais prie Anykščių rajono savivaldybės tarybos veikiantis kolegialus organas, įsteigtas vadovaujantis Lietuvos Respublikos vietos savivaldos įstatymu, Lietuvos Respublikos jaunimo politikos pagrindų įstatymu ir Anykščių rajono savivaldybės tarybos veiklos reglamentu.

3. Jaunimo taryba savo veikloje vadovaujasi Lietuvos Respublikos vietos savivaldos, Lietuvos Respublikos jaunimo politikos pagrindų įstatymu, Anykščių rajono savivaldybės tarybos veiklos reglamentu, Anykščių rajono savivaldybės tarybos sprendimais, mero potvarkiais, kitais teisės aktais ir šiais nuostatais.

4. Jaunimo taryba sudaroma, jos nuostatai tvirtinami ir keičiami Anykščių rajono savivaldybės tarybos sprendimu.

**II. JAUNIMO TARYBOS TIKSLAI IR FUNKCIJOS**

5. Jaunimo tarybos tikslai:

5.1. bendradarbiaujant su Anykščių rajono savivaldybės jaunimo reikalų koordinatoriumi, padėti įgyvendinti Savivaldybės funkcijas jaunimo politikos srityse, numatytose Lietuvos Respublikos jaunimo politikos pagrindų įstatyme ir kituose teisės aktuose;

5.2. koordinuoti Anykščių rajono savivaldybės jaunimo politikos įgyvendinimą;

5.3. užtikrinti jaunų žmonių dalyvavimą, sprendžiant Anykščių rajono savivaldybės jaunimo politikos klausimus;

5.4. stiprinti bendradarbiavimą tarp Anykščių rajono savivaldybės institucijų ar įstaigų ir jaunimo bei su jaunimu dirbančių organizacijų.

6. Jaunimo taryba numatytų tikslų siekia, įgyvendindama šias funkcijas:

6.1. renka ir analizuoja informaciją apie jaunimo politikos įgyvendinimą Anykščių rajono savivaldybės institucijose ir įstaigose, kitą informaciją, susijusią su jaunimu, teikia siūlymus ir rekomendacijas Anykščių rajono savivaldybės tarybai, jos komitetams ar komisijoms, Savivaldybės administracijai bei kitoms institucijoms, susijusioms su jaunimo politikos įgyvendinimu;

6.2. teikia pasiūlymus Anykščių rajono savivaldybės tarybai dėl jaunimo politikos plėtros krypčių;

6.3. inicijuoja Anykščių rajono savivaldybės jaunimo politikos padėties, jaunimo poreikių tyrimus ir jaunimo politikos kokybės vertinimą;

6.4. teikia pasiūlymus Anykščių rajono savivaldybės institucijoms ir įstaigoms, dirbančioms su jaunimu dėl jaunimo politikai įgyvendinti skirtų programų turinio, projektų finansavimo dydžio ir tvarkos;

6.5. analizuoja užsienio valstybių patirtį, sprendžiant jaunimo politikos klausimus, ir teikia pasiūlymus bei rekomendacijas Anykščių rajono savivaldybės tarybai dėl bendradarbiavimo galimybių su užsienio šalių institucijomis;

6.6. teikia siūlymus dėl jaunimo politikos įgyvendinimo priemonių įtraukimo į Anykščių rajono savivaldybės strategiją, dalyvauja rengiant Anykščių rajono savivaldybės jaunimo politikos strategiją;

6.7. ne rečiau kaip kartą per metus teikia savo veiklos ataskaitą Anykščių rajono savivaldybės tarybai.

**III. JAUNIMO TARYBOS TEISĖS**

7. Jaunimo taryba turi šias teises:

7.1. gauti iš Anykščių rajono savivaldybės institucijų ir įstaigų informaciją, kurios reikia Jaunimo tarybos funkcijoms atlikti;

7.2. kviestis į Jaunimo tarybos posėdžius Anykščių rajono savivaldybės tarybos narius, Savivaldybės administracijos valstybės tarnautojus ir darbuotojus, dirbančius pagal darbo sutartį, specialistus (ekspertus), prašyti pateikti išvadas, informaciją, susijusią su jaunimo politika;

7.3. dalyvauti Anykščių rajono savivaldybės Tarybos, jos komitetų ar komisijų posėdžiuose, kuriuose sprendžiami aktualūs jaunimo politikos klausimai.

8. Jaunimo taryba gali turėti kitų teisių, nustatytų kituose teisės aktuose.

**IV. JAUNIMO TARYBOS SUDĖTIS IR DARBO ORGANIZAVIMAS**

9. Jaunimo taryba lygiateisės partnerystės principu sudaroma iš 12 neetatinių narių Anykščių rajono savivaldybės tarybos kadencijos laikotarpiui: 6 nariai - Anykščių rajono savivaldybės institucijų ir įstaigų atstovai, 6 nariai – rajono jaunimo ir su jaunimu dirbančių nevyriausybinių organizacijų demokratiniais principais išrinkti ir deleguoti atstovai.

10. Jaunimo tarybos pirmininką ir pavaduotoją išrenka Jaunimo tarybos nariai pirmo posėdžio metu. Jaunimo tarybos pirmininku išrinkus savivaldybės institucijos ar įstaigos atstovą, Jaunimo tarybos pirmininko pavaduotoju turi būti išrinktas jaunimo organizacijų atstovas. Jaunimo tarybos pirmininku išrinkus jaunimo organizacijų atstovą, Jaunimo tarybos pirmininko pavaduotoju turi būti išrinktas savivaldybės institucijos ar įstaigos atstovas.

11. Jaunimo tarybos nario įgaliojimai nutrūksta, jeigu:

11.1. Jaunimo tarybos narys atsistatydina savo noru anksčiau, negu pasibaigia Jaunimo tarybos kadencija;

11.2. jei nutrūksta jo darbo (tarnybos) santykiai atstovaujamoje savivaldybės institucijoje ar įstaigoje;

11.3. jei jis atšaukiamas jį delegavusios institucijos iniciatyva;

12. Anykščių rajono savivaldybės tarybos sprendimu į Jaunimo tarybos nario, kurio įgaliojimai nutrūko, vietą Jaunimo taryboje skiriamas kitas asmuo.

13. Jaunimo taryba darbą organizuoja, vadovaudamasi Jaunimo tarybos darbo reglamentu, kurį patvirtina posėdžio metu. Jaunimo tarybos darbo forma yra posėdžiai. Tarybos posėdžius šaukia ir jiems pirmininkauja Jaunimo tarybos pirmininkas, jo nesant – Jaunimo tarybos pirmininko pavaduotojas.

14. Jaunimo tarybos posėdis laikomas teisėtu, jeigu jame dalyvauja ne mažiau kaip pusė Jaunimo tarybos narių.

15. Jaunimo tarybos posėdžius techniškai aptarnauja Anykščių rajono savivaldybės direktoriaus įsakymu paskirtas Savivaldybės administracijos darbuotojas.

16. Jaunimo tarybos posėdžiai šaukiami prireikus, bet ne rečiau kaip kartą per tris mėnesius.

17. Jaunimo taryba sprendimus priima posėdyje dalyvaujančių narių balsų dauguma. Jeigu balsai pasiskirsto po lygiai, lemia Jaunimo tarybos pirmininko (jo nesant – Jaunimo tarybos pirmininko pavaduotojo) balsas.

18. Jaunimo tarybos sprendimai įforminami Jaunimo tarybos posėdžio protokolais. Protokolus pasirašo Jaunimo tarybos pirmininkas, jo nesant – Jaunimo tarybos pirmininko pavaduotojas. Protokolų kopijos įteikiamos Jaunimo tarybos nariams ir suinteresuotoms institucijoms.

19. Jaunimo tarybos sprendimai yra vieši.

**V. BAIGIAMOSIOS NUOSTATOS**

20. Jaunimo tarybos posėdžių protokolai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.

\_\_\_\_\_\_\_\_\_\_\_\_\_\_